**Ministru kabineta noteikumu projekts „Grozījumi Ministru kabineta 2016.gada 9.februāra noteikumos Nr.95 “Kārtība, kādā tiek vērtēti darbības rezultāti un finanšu rādītāji kapitālsabiedrībai, kurā valstij ir izšķirošā ietekme”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta „Grozījumi Ministru kabineta 2016.gada 9.februāra noteikumos Nr.95 “Kārtība, kādā tiek vērtēti darbības rezultāti un finanšu rādītāji kapitālsabiedrībai, kurā valstij ir izšķirošā ietekme” (turpmāk – noteikumu projekts) izstrādes mērķis ir uzlabot un novērst trūkumus kapitālsabiedrību, kurās valstij ir izšķirošā ietekme, ikgadējo darbības rezultātu vērtēšanas kārtībā. Noteikumu projektam nav noteikts konkrēts spēkā stāšanās laiks. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts saskaņā ar Publiskas personas kapitāla daļu un kapitālsabiedrību pārvaldības likuma (turpmāk – Kapitālsabiedrību likums) 27.panta septīto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Ministru kabineta 2016.gada 9.februāra noteikumiem Nr.95 “Kārtība, kādā tiek vērtēti darbības rezultāti un finanšu rādītāji kapitālsabiedrībai, kurā valstij ir izšķirošā ietekme” (turpmāk – Vērtēšanas noteikumi) Pārresoru koordinācijas centrs (turpmāk arī – PKC) ir veicis kapitālsabiedrību, kurās valstij ir izšķirošā ietekme, finanšu darbības rezultātu izvērtējumu par 2015.gadu, 2016.gadu un 2017.gadu un izvērtēšanas procesā konstatējis dažus trūkumus un nepieciešamību pēc uzlabojumiem, lai sekmētu kapitālsabiedrību, kurās valstij ir izšķirošā ietekme, (turpmāk – kapitālsabiedrības) ikgadējo darbības rezultātu izvērtēšanas procesu.   1. **Grozījumi Vērtēšanas noteikumu 2.1. un 2.2.pakšpunktā.** PKC praksē ir konstatējis vairākus gadījumus, ka kapitālsabiedrībām vēl joprojām nav izstrādātas vidēja termiņā termiņa darbības stratēģijas, kuras saskaņā ar Kapitālsabiedrību likuma pārejas noteikumu 19.punktu bija jāizstrādā līdz 2016.gada 30.martam, tādēļ 2016.gada un 2017.gada darbības rezultāti bija jāskata, ņemot vērā iekšējo kapitālsabiedrības plānošanas dokumentu. Taču vairumā gadījumu saņemtajos iekšējos plānošanas dokumentos nav izvirzīti pārskata gadā sasniedzamie finanšu mērķi vai arī tos nav apstiprinājis kapitāla daļu turētājs vai padome (ja tāda izveidota), kas apgrūtina vai padara neiespējamu kapitālsabiedrības darbības rezultātu izvērtējumu. Lai novērstu iepriekšminētos gadījumus, ar noteikumu projektu tiek grozīti un papildināti Vērtēšanas noteikumu punkti 2.1. un 2.2., kas turpmāk uzliek par pienākumu kapitālsabiedrības rezultātu izvērtēšanai iesniegt tikai tādu kapitālsabiedrības iekšējo plānošanas dokumentu, kurā skaidri definēti kapitālsabiedrības sasniedzamie finanšu un nefinanšu mērķi, kā arī plānotie finanšu rādītāji attiecīgajā pārskata gadā un tie ir kapitāla daļu turētāja vai padomes (ja tāda izveidota) apstiprināti. 2. **Grozījumi Vērtēšanas noteikumu 2.3.apakšpunktā**. Grozījumu mērķis ir no esošā finanšu rādītāju loka izslēgt tos rādītājus, kas faktiski nav nepieciešami kapitālsabiedrības finanšu rezultātu izvērtēšanai, kā arī precizēt atsevišķu rādītāju formulējumus. No 2.3.apakšpunkta tiek svītroti šādi rādītāji: peļņa pirms procentu maksājumiem un nodokļiem (EBIT), bilances kopsumma, aktīvu atdeve (ROA), vidējā bruto atlīdzība (neskaitot darba devēja veiktās valsts sociālās apdrošināšanas obligātās iemaksas) uz vienu nodarbināto gadā, neto apgrozījums uz vienu nodarbināto gadā. Minētie rādītāji tiek izslēgti, lai mazinātu administratīvo slogu, pieprasot informāciju, kas darbības izvērtēšanai ir nepieciešama retāk un kas nepieciešamības gadījumā ir iegūstama no kapitālsabiedrību publiskotajiem gadu pārskatiem. Savukārt Vērtēšanas noteikumu 2.3.2.apakšpunkta redakcija tiek precizēta, un izteikta šādā redakcijā “peļņa vai zaudējumi, *euro*”. Vērtēšanas noteikumu 2.3.11.apakšpunkta “pamatdarbības naudas plūsmas atlikums perioda beigās” redakcija tiek precizēta, un izteikta šādā redakcijā “pamatdarbības neto naudas plūsma”, kas precīzāk atbilst grāmatvedības terminoloģijai. Vērtēšanas noteikumu 2.3.12.apakšpunkta “ieguldījumu pamatlīdzekļos un nemateriālo ieguldījumu plāna izpilde procentos” redakcija tiek precizētā un izteikta šādā redakcijā - “ investīciju plāna izpilde, *euro*”, lai sniegtu darbības vērtēšanai atbilstošāku informāciju.   Vērtēšanas noteikumu 2.3.13.apakšpunktu “sadalītās dividendes“ nepieciešams izteikt jaunā redakcijā – “valsts budžetā iemaksātās dividendes pārskata periodā”, jo, novērtējot pārskata gada rezultātus, ir būtiski saņemt informāciju par faktiski valsts budžetā iemaksātajām dividendēm pārskata gadā, nesaistot to ar pārskata gada peļņu. Praksē ir gadījumi, kuros Ministru kabineta lēmumu vai akcionāra (dalībnieka) lēmumu izpilde par kapitālsabiedrības attiecīgā pārskata gada peļņas sadali (piemēram, par 2016.gada peļņu) faktiski notiek kādā no nākamajiem pārskata periodiem (piemēram, 2018.gadā).  2.3.16.punktu nepieciešams izteikt jaunā redakcijā, jo pašvaldību finansējumu saņem vairākas kapitālsabiedrības, kas tiek ieplānots kapitālsabiedrības ieņēmumu avotos un iekļauts finanšu plānos.  **Vērtēšanas noteikumi papildināti ar 2.3.18.apakšpunktu** “Ar Ministru kabineta lēmumu atstātās peļņas daļas izlietojums, *euro*”.Ik gadu Ministru kabinets pēc kapitāla daļu turētāja priekšlikuma atļauj kapitālsabiedrībām izmaksāt dividendēs atšķirīgu peļņas daļu, nekā tas noteikts normatīvajos aktos, lemjot arī par konkrētiem mērķiem, kuriem šādā gadījumā tiek novirzīta dividendēs neizmaksātā peļņas daļa. Lai varētu izsekot ar Ministru kabineta lēmumu atstātās peļņas daļas izlietojumam mērķu īstenošanai, nepieciešams papildināt noteikumus ar jaunu apakšpunktu. Apakšpunkts attiecas arī uz gadījumiem, kad Ministru kabinets atļāvis apstiprināt vidēja termiņa darbības stratēģiju, kurā plānota atšķirīga dividendēs izmaksājamā peļņas daļa. Šādā gadījumā pārskatā iekļauj informāciju par finanšu līdzekļu izlietojumu tiem mērķiem, kas stratēģijā plānoti attiecīgajam pārskata gadam un kuriem bija plānots novirzīt to peļņas daļu, kura atbilstoši Ministru kabineta lēmuma atstāta kapitālsabiedrības rīcībā konkrētu mērķu vai investīciju plāna īstenošanai.   1. **Grozījumi Vērtēšanas noteikumu 9.1. un 9.2.apakšpunktā**. PKC, vērtējot kapitālsabiedrību ikgadējos darbības rezultātus, vairākkārt ir saskāries ar situāciju, kurā kapitālsabiedrība attiecīgajam pārskata gadam plānotos finanšu mērķus nav sasniegusi – konstatētas būtiskas negatīvas novirzes, taču tās saistītas ar apstākļiem, kurus kapitālsabiedrība nav varējusi ietekmēt, piemēram, publiskas personas augstākās lēmējinstitūcijas lēmumiem vai izmaiņām normatīvajos aktos vai ārkārtējiem, iepriekš neparedzamiem, t.sk. *force majeure,* apstākļiem. Ja iepriekšminētie apstākļi nebūtu iestājušies, tad kapitālsabiedrības pārskata gadā novirzes no plānotā nebūtu būtiskas, un attiecīgi vērtējums būtu augstāks. Atbilstoši esošajai 9.1.punkta redakcijai gadījumā, ja kapitālsabiedrība pilnībā sasniegusi vai pārsniegusi visus plānotos finanšu mērķu un nefinanšu mērķu rezultatīvos rādītājus, tās darbība tiek novērtēta ar vērtējumu “ļoti labi”. Savukārt atbilstoši 9.2.apakšpunkta redakcijai gadījumā, ja kapitālsabiedrība nav sasniegusi atsevišķus plānotos finanšu mērķu un nefinanšu mērķu rezultatīvos rādītājus un to izpildē konstatētas būtiskas novirzes, bet tas nerada būtiskus riskus kapitālsabiedrības finanšu stabilitātei un ilgtspējīgai attīstībai, tās darbība tiek novērtēta ar vērtējumu “apmierinoši”.   Lai varētu objektīvāk novērtēt kapitālsabiedrības darbību pārskata gadā un sniegt atbilstošāku vērtējumu, no darbības rezultātu negatīvi ietekmējošiem apstākļiem būtu jānodala apstākļi, kurus kapitālsabiedrība nevarēja ietekmēt, bet kuri negatīvi ietekmēja kapitālsabiedrības pārskata gada darbības rezultātus. Ievērojot minēto, nepieciešams izteikt 9.1.apakšpunktu redakcijā, kas kapitālsabiedrības darbību ļauj novērtēt ar vērtējumu “loti labi” arī gadījumos, ja atsevišķu mērķu rezultatīvajos rādītājos ir nebūtiskas novirzes un tās izriet no publiskas personas augstākās lēmējinstitūcijas lēmumiem vai normatīvajiem aktiem vai ārkārtējiem iepriekš neparedzamiem t.sk. *force majeure* apstākļiem. Savukārt un 9.2.apakšpunktu izteikt redakcijā, kas ļauj kapitālsabiedrības darbību novērtēt ar vērtējumu “labi”, ja kapitālsabiedrība nav sasniegusi atsevišķus plānotos finanšu mērķu un nefinanšu mērķu rezultatīvos rādītājus, bet novirzes to izpildē nav būtiskas vai arī tās ir būtiskas, bet nerada būtiskus riskus kapitālsabiedrības finanšu stabilitātei un ilgtspējīgai attīstībai un izriet no publiskas personas augstākās lēmējinstitūcijas vai normatīvajiem aktiem vai ārkārtējiem, iepriekš neparedzamiem, t.sk. *force majeure* apstākļiem.   1. **Grozījumi Vērtēšanas noteikumu 10.punktā.** PKC praksē ir saskāries ar gadījumiem, kuros atzinuma sniegšanai par kapitālsabiedrības darbības rezultātiem pārskata gadā nepieciešams saņemt papildu informāciju, jo iesniegtais darbības rezultātu pārskats satur nepilnīgu informāciju (trūkst plānošanas dokumenta, skaidrojumu par novirzēm u.tml.), taču papildu informācija tiek sniegta vēlu vai netiek sniegta vispār, tādēļ PKC nav iespējams novērtēt kapitālsabiedrības rezultātus. Ievērojot minēto nepieciešams papildināt 10.punktu, ka koordinācijas institūcija var atteikties sniegt vērtējumu, ja iesniegtā informācija ir neprecīza vai nepietiekama kapitālsabiedrības darbības novērtēšanai, par to rakstveidā desmit darbadienu laikāinformē kapitāla daļu turētāju un norāda, kāda informācija būtu precizējama un papildināma, lai atzinums tiktu sniegts.Šādā gadījumā kapitāla daļu turētājs iesniedz pārskatu atkārtoti. Koordinācijas institūcija atbildē paskaidro, kāda informācija būtu precizējama un papildināma, lai atzinums tiktu sniegts. Rezultātu izvērtējums tiek uzsākts pēc tam, kad saņemta papildu informācija. 2. **Grozījumi Vērtēšanas noteikumu 11.punktā.** Lai precizētu jēdzienu “objektīvi apstākļi” un saskaņotu to ar grozījumiem 9.2.apakšpunktā, nepieciešams attiecīgi precizēt 11.punkta redakciju - ja kapitālsabiedrības darbība pārskata gadā ir novērtēta kā neapmierinoša, kā arī, izvērtējot šo noteikumu 4.punktā minēto skaidrojumu, tā nav pamatota ar apstākļiem, kas izriet no publiskas personas augstākās lēmējinstitūcijas lēmumiem vai normatīvajiem aktiem vai ārkārtējiem, iepriekš neparedzamiem, t.sk. *force majeure,* apstākļiem, un tādēļ rodas aizdomas par pārkāpumiem vai neefektīvu vai nelietderīgu kapitālsabiedrības saimniecisko darbību, koordinācijas institūcija atzinumā iekļauj ierosinājumu kapitāla daļu turētājam veikt kapitālsabiedrībā auditu. 3. **Grozījumi Vērtēšanas noteikumu 12.punktā.** Ņemot vērā, ka piecu darbadienu laiks ir pārāk īss, lai kapitāla daļu turētājs nosūtītu informāciju par pieņemto lēmumu par kapitālsabiedrības darbības rezultātu novērtējumu, pēc tam, kad saņemti koordinacijas institūcijas un nozares ministrijas atzinumi, ar grozījumiem plānots termiņu noteikt desmit darbadienas. |
| 3. | Projekta izstrādē iesaistītās institūcijas un publiskas personas kapitālsabiedrības | Pārresoru koordinācijas centrs |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kapitāla daļu turētāji, kapitālsabiedrības, kurās valstij ir izšķirošā ietekme, PKC. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Ministru prezidents M.Kučinskis

Finanšu ministre D.Reizniece-Ozola

Vīza:

Pārresoru koordinācijas centra vadītājs P.Vilks

13.12.2018. 8.46

1470

S.Ozola,

67082815, [Sarmite.Ozola@pkc.mk.gov.lv](mailto:Sarmite.Ozola@pkc.mk.gov.lv)

K.Priede

67082928, [Kristine.Priede@pkc.mk.gov.lv](mailto:Kristine.Priede@pkc.mk.gov.lv)